Էլեկտրիկ Երևան

Էլեկտրաէներգիայի սակագնի թանկացման դեմ բողոքի ակցիաներ Երևանում (#ElectricYerevan), հայ երիտասարդության բողոքի խաղաղ ցույցեր Հայաստանի մայրաքաղաք Երևանում 2015 թվականի հունիսի 19-ից 23-ը ընկած ժամանակահատվածում։ Ցուցարարները պահանջում էին Հայաստանի նախագահ Սերժ Սարգսյանից չեղյալ հայտարարել 2015 թվականի հունիսի 17-ին ՀՀ Հանրային ծառայությունները կարգավորող հանձնաժողովի որոշումը՝ կապված Հայաստանի տարածքում Էլեկտրաէներգիայի թանկացման վերաբերյալ։ Հունիսի 23-ի առավոտյան՝ ժամը 5։30-ի սահմաններում, ՀՀ ոստիկանությունը խաղաղ ցուցարարների դեմ կիրառեց ջրցան մեքենաներ, զանազան ոստիկանական այլ միջոցներ, հատուկ ջոկատայինների, որի հետևանքով հոսպիտալացվեցին և բերման ենթարկվեցին հարյուրավոր քաղաքացիներ։

«Ոչ թալանին» քաղաքացիական նախաձեռնությունը Երևանի Ազատության հրապարակում հունիսի 17-ին կազմակերպեց արտոնված բազմահազարանոց հանրահավաք, որի ժամանակ Հայաստանի իշխանություններին, մասնավորապես, Սերժ Սարգսյանին ներկայացրեց պահանջ՝ մինչև հունիսի 22-ը ժամը 16։00-ն չեղյալ հայտարարել էլեկտրաէներգիայի սակագնի թանկացման որոշումը։ Հանրահավաքի մասնակիցները այդ ընթացքում Ազատության հրապարակում անցկացրին շուրջօրյա նստացույց։ Հունիսի 22-ին, չստանալով իրենց պահանջների պատասխանը, նրանք խաղաղ երթով շարժվեցին դեպի Բաղրամյան պողոտա, սակայն ոստիկանական հատուկ ջոկատայինները ջրցան և զրահապատ մեքենաների միջոցով կանգնեցրին նրանց։ Ցուցարարները հայտարարեցին նստացույց Հայաստանի գրողների միության շենքի դիմացի ճանապարահատվածում։ ՀՀ ոստիկանապետ Վլադիմիր Գասպարյանը Երևանի փոխոստիկանապետ Վալերի Օսիպյանի միջոցով ցուցարարներին փոխանցեց ՀՀ նախագահ Սերժ Սարգսյանի խոսքերը առ այն, որ նա պատրաստ է նախագահական նստավայրում ընդունել 5 ցուցարարի։ Այս առաջարկը նստացույցի մասնակիցները մերժեցին՝ հայտարարելով, որ իրենց պահանջը հստակ է՝ կասեցնել էլեկտրաէներգիայի սակագնի բարձրացումը։ Հունիսի 23-ի առավոտյան՝ ժամը 5։30-ի սահմաններում, ոստիկանական հատուկ ստորաբաժանումները սկսեցին ձեռնարկել հատուկ գործողություններ, որի հետևանքով ձերբակալվեց 237 քաղաքացի, այդ թվում՝ լրագրողներ, ավելի քան 25 մարդ հոսպիտալացվեց։ Նրանց բոլորի դեմ հարուցվել է քրեական գործ «խուլիգանություն» հոդվածով։

Հակասական մեկնաբանություններ 

Հունիսի 23-ի առավոտյան արդեն տարբեր քաղաքական ու հասարակական շրջանակներից գիշերային ցույցերի և դրանք ուժով ցրելու վերաբերյալ հնչեցին հակասական, երբեմն անտրամաբանական ու ապատեղեկատվություն պարունակող տեղեկություններ։ ՀՀԿ կուսակցության անդամ ՀՀ ԱԺ պատգամավոր Առաքել Մովսիսյանը (Շմայս) հայտարարեց, որ «Շոգ ա, ջուր են շփել, ի՞նչ անենք»։ Իշխող ՀՀԿ կուսակցության փոխնախագահ, ՀՀ Կրթության և գիտության նախարար Արմեն Աշոտյանն էլ, խուսանավելով լրագրողի այն հարցին, թե իրավական ինչ հիմքով են ցրել ցույցը, հայտարարեց, որ ինքը հպարտ է Հայաստանի ոստիկանությունով, քանի որ նրանք կարողացել են պատշաճ կերպով ցրել ցույցը։

Ռուսական գլխավոր հեռուստաալիքը՝ Russia 24-ը հունիսի 23-ի վաղ առավոտյան պատրաստել ու եթեր է հեռարձակել ամբողջովին ապատեղեկատվություն պարունակող հաղորդում, որտեղ ասվում է, որ իբր ցուցարարների մոտ հայտնաբերվել է հրազեն, իսկ տասնյակ ոստիկաններ մարմնական վնասվածքներ են ստացել ու տեղափոխվել հիվանդանոցներ։

Հայաստանի հատուկ ծառայություններն էլ հասարակության շրջանում քողարկված կերպով տարածում են տեղեկատվություն, թե իբր թանկացված 6.93 դրամով նորագույն զենք են գնելու, քանզի տարածաշրջանում լարվածությունը մեծանում է։

Ծանոթագրություններ

Արտաքին հղումներ 
 2015 թ.-ի հուլիսի 22-23-ի բողոքի գործողությունների տեսաձայնագրությունը

Բողոքի ակցիաներ Երևանում
Հայաստանի քաղաքականություն
2015 Հայաստանում